Çalakîya roniştişî ya ke hetê rêxistina HDP’yî ya Dêrsimî ra semedê paştdayîşê grevê vêşanîye û rojeyê mergî Meydanê Seyîd Rizayî de yena viraştene vizêr roja 13. de dewam kerde. Îdarekaranê HDP’yî ya pîya parlementera Amedî Semra Guzele û wendekarî bi laçiganê sipîyan tewrê çalakîye bîyî.
Semra Guzele ke çalakîye de qisey kerd Îbrahîm Kaypakkayayo ke 46 serrî cuwa ver Zîndanê Amedî de bi îşkenceyî ame qetilkerdene û Hakî Karero ke 42 serrî cuwa ver Dîlok de ame qetilkerdene ardî vîr û va: ’’Zîndanê Amedî yo ke îşkence, merg, grevê vêşanîye û rojeyê mergî rê şahîdî kerde, tarîx nuşt. Leyla Guvene zî Zîndanê Amedî de dest bi grevê vêşanîye kerd û ewro bi hezaran tepişteyî grevê vêşanîye de yê.
Guzele bale ante serê xoverdayîşê dayîkan û wina dewam kerd: ‘’Seba ke zîndanan ra tabûtî mevêjîyê mucadele kenê. No mucadeleyê ma pêrune yo. Eke no tecrîd komelkî tesîrê ci ma pêrune ser o esto ganî semedê wedartişê tecrîdî ma pêro pîya mucadeleyî xurt bikerê. Heta ke tecrîd wedarîyo ê zere de ma teber de do xoverdayîş bidê domnayene.’’
